رسالة من اخت متابعة للصفحة بغات نصيحتكم ... لي بغا ينصح يقرأ المنشور كاملا ثم يقل خيرا او ليصمت .

السلام عليكم ورحمه الله تعالى وبركاته اخي ياسين كيف حالك اتمنى ان تكون بافضل حال لا اعلم بما ابدا ومن اين ابدا اتمنى وارجو منك ان تستقبل رسالتي هذه وكانك تستقبلها من اخت لك والعجيب في الامر انك فعلا تشبهه اخي الوحيد وكلما رايتك ذكرتني به واتحسر واقول يا ليته يشبهك في افعالك ولو قليلا وليس في الوجه فقط والله الذي لا اله غيره اكتب هذه الرساله والدموع في عيني.
واحد المسألة أرقتني 
وحتا إلا بغيتي انشرها فالصفحة ديالك
بدون اسم
ماعندي مشكل إلا بغيتي بطبيعة الحال
المهم بغيت تعطيني الراي ديالك في واحد المساله شخصيه تخصني وبغيتك تعطيني رايك ولا تفيدني واش انا على حق ولا لا وجزاك الله خيرا انا دابا في عمري 28 سنه و هذا المده كامله تقريبا ما عمري هضرت فيها مع بابا والسبب انه اهملنا وما كيسول فينا واخا ساكنين تقريبا في نفس الدرب ولكن احنا كبرنا في دار جدنا هو اللي تكلف بينا من الولادة ديالنا حتا كبرنا 
كبر وربا وقرا 
هو المستحق للقب الأب وزيادة ونعم الأب والقدوة  هو
والاب ديالي كان سكير وعاق لوالديه..ولا يصلي..... جميع الاوصاف القبيحة جمعها كبرنا وحنا حاقدين عليه لواحد الدرجة لا توصف 
وماما كانت واخا ساكنة معاه ولكن كتمشي عا فالوقت اللي كيكون 
وكتدي تقريبا كولشي من دار واليديها
ديما الصداع العصا
الشراب فالدار 
كنمشيو عندو بعض المرات الدار كتكون خانزا بريحة الماحيا والكوزينة ماتقدش دخل ليها.
شحال من مرة جرا عليها ورجعها تاني
وتشد فالحبس حيت لقاو معاه شي بنت الزنقة
وسمحات ليه الواليدة 
وكتمشي تزورو فالحبس وكتدي ليه كولشي
ملي خرج جرا عليها صافي بقات شحال في دار جدي ومن بعد شي 8 سنين ماعمرو سول
صافي دفعات الطلاق وسمحات فكولشي 
وفديك الفترة كان كايسكر وكيجي يدق علينا زعما بغا تراجع على الطلاق
وانا صافي مابقيتش كنسكت ليه لدرجة تبرا مني
ومع الاسف تقريبا عمامي كاملين معاه فصفو 
وواحد عمتي كانت كتحرشو ديما

ملي دازت شي 4سنين على الطلاق 
تخطبت 
ومارضيتش مارضيتش مارضيتش به
تمنيت كون مات باش اللي سولني عليه نقولو مات الله يرحمو
ومع ذلك قلت يقولها ليه يحضر إلا غندير العقد
وفعلا جا حيت هو همو يعمر كرشو
تصور حتا تقيشرة مافرحني بيها
ولا دخل عندي يقولي مبروك ولا سمحلي ...وتقول
دابا 10 سنين باش مزوجة وماعمرو سول فينا ولا سولنا فيه وكنتلاقاو معاه وكلشي
وهو دار حياة اخرى وتزوج ودار ولا اخرين ومهلي فيهوم وخدام ومكرفص عليهوم ديال بالصح.
انا دابا واخا ماناقصني والو الحمد لله وربي عوضني كووولشي فالزوج ديالي 
ولكن مايمكنش يدوز النهار بلا مانفكر فهاد الموضوع 
ومع الاسف حتى خويا خرج كيشبه ليه
معول على مو فكولشي ومكايحتارمها وديما مبكيها
على عكس الاب بحال إلا هو اللي ضرب عليه تمارا داكشي علاش قلت ليك فالاول كون عاجاب فيك واخا عا 10٪ 
 انا هادشي مرضني 
كنبغي نهضر معاه على قبل رضى الله فقط
ولكن مانقدرش نسمح ليه
والوالدة ديالي قلتها ليها واحد المرة قاتلي إلا مشيتي حتا درتيها ماتعرفيني مانعرفك 
ديما كندعي الله سبحانه يدير اللي فيها الخير
نتمنى تفيدني جزاك الله خيرا